Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 03. júna 2008

Materiál číslo: 179/2008

K bodu:   Správa z kontroly hospodárenia Materskej školy Holíčska č. 30, Bratislava

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e   n a   v e d o m i e 

						Správu z kontroly hospodárenia
						Materskej školy Holíčska č. 30,
						Bratislava

Miestny úrad mestskej časti Bratislava-Petržalka
útvar miestneho kontrolóra 

Správa 
z kontroly hospodárenia Materskej školy Holíčska  č. 30, Bratislava 

V súlade s ustanovením § 18d, ods. 2, písmeno b) zákona SNR číslo 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra na obdobie od 1. januára 2008 do 30. júna 2008“ schváleným uznesením Miestneho zastupiteľstva mestskej časti Bratislava-Petržalka číslo 137 dňa 18. decembra 2007 a na základe príkazu miestneho kontrolóra č. 5/2008 zo dňa 31. marca 2008 vykonal útvar miestneho kontrolóra  kontrolu hospodárenia Materskej školy Holíčska č. 30, Bratislava za obdobie roka 2007 v čase od 2. apríla 2008 do 18. apríla 2008. 

Účelom kontroly bolo zistiť, či jednotliví zodpovední zamestnanci materskej školy postupovali pri hospodárení v kontrolovanom období v súlade s platnými všeobecne záväznými právnymi predpismi,  internými normatívnymi aktami zriaďovateľa a usmerneniami  Strediska služieb školám a školským zariadeniam Petržalka. 

Materská škola Holíčska č. 30, Bratislava  bola zriadená dňom 10. januára 1984. V zmysle ustanovenia § 2 ods. g) bod 3, zákona NR SR č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky prešla od 1. júla 2002 zriaďovateľská funkcia Materskej školy Holíčska č. 30 na Mestskú časť Bratislava-Petržalka.
Uznesením Miestneho zastupiteľstva mestskej časti Bratislava-Petržalka bolo dňom 01. júla 2002 zriadené Stredisko služieb školám a školským zariadeniam Petržalka (ďalej len stredisko služieb). Organizačnou súčasťou strediska služieb je i Materská škola Holíčska č. 30, ktorá je školským zariadením bez právnej subjektivity. Materskú školu v oblasti výchovy a vzdelávania riadi jej riaditeľka. Zodpovedá za oblasť výchovy a vzdelávania a za počet prijatých detí do materskej školy. Vo všetkých ostatných pracovno-právnych vzťahoch materskú školu zastupuje riaditeľ strediska služieb. Finančné prostriedky na prevádzku materskej škole v rámci schváleného rozpočtu mestskej časti na príslušný kalendárny rok poskytuje stredisko služieb formou preddavku, ktorý sa mesačne zúčtováva.
Do funkcie riaditeľky materskej školy bola s účinnosťou od 01. júla 2004, po úspešnom absolvovaní výberového konania a na základe návrhu rady školského zariadenia, menovaná Daniela Piláriková, na päťročné funkčné obdobie. 
Vedenie operatívnej evidencie majetku materskej školy, evidenciu došlých faktúr, pokladničnú službu, čerpanie rozpočtových výdavkov a evidenciu úhrad príspevkov na čiastočnú úhradu nákladov spojených s hmotným zabezpečením v predškolskom zariadení zabezpečuje riaditeľka materskej školy. V súvislosti s vykonávaním uvedených činností má v zmysle ustanovení § 182 zákona č. 311/2001 Z.z. (Zákonník práce v platnom znení) uzatvorenú so zamestnávateľom dohodu o hmotnej zodpovednosti.        

Rozpočet roku 2007
Rozpis preddavkov na rozpočtové výdavky v roku 2007 vyhotovila riaditeľka materskej školy podľa položiek platnej rozpočtovej klasifikácie. Rozpočtovaný objem finančných prostriedkov na rok 2007 určilo materskej škole stredisko služieb v čiastke 55.800. Sk, na jedno dieťa navštevujúce materskú školu 600,- Sk/rok. V roku 2007 mala materská škola v štyroch triedach celkom 93 detí.
V novembri 2007 poukázalo stredisko služieb materskej škole mimoriadny preddavok v čiastke 5.000.- Sk a v mesiaci december 10.338.- Sk.
Kontrolou dokladov vyúčtovania preddavkov poskytnutých na mesiace november a december 2007 bolo zistené, že mimoriadne preddavky boli použité na zakúpenie učebných pomôcok a osobných ochranných pracovných prostriedkov zamestnancom materskej školy. K 31.12.2007 boli i mimoriadne poskytnuté preddavky vyúčtované. Celkom poskytnuté finančné prostriedky na rozpočtové výdavky v roku 2007 predstavovali sumu 71.138.- Sk.
V rámci čerpania finančných prostriedkov schválených vo výdavkovej časti rozpočtu na štandardnú údržbu budov a objektov bola v Materskej škole Holíčska č. 30 realizovaná v roku 2007 lokálna oprava vnútorných malieb a náterov v triedach a šatniach po zatečení v celkovej sume 16.321,60 Sk (faktúra uhradená 26.09.2007).  
Darovacou zmluvou zo dňa 27.6.2007  poskytla  škole Prvá stavebná sporiteľňa  finančnú čiastku 50.000,- Sk, ako sponzorský dar, na výdavky spojené s realizáciou detského ihriska v areáli materskej školy. Finančné prostriedky boli vyčerpané v novembri 2007 na zakúpenie hracích prvkov (šplhacia veža v čiastke 29.635,- Sk a padací most v čiastke 20.365,- Sk). 

Vedenie evidencie majetku materskej školy, inventarizácia vykonaná k 31.12.2007
Na základe ustanovení § 29 a § 30 zákona NR SR č. 431/2002 Z.z. o účtovníctve v znení neskorších zmien a doplnkov a Všeobecne záväzného nariadenia Mestskej časti Bratislava-Petržalka č. 3/1994 o zásadách hospodárenia s majetkom v jeho úplnom znení, vydal riaditeľ Strediska služieb školám a školským zariadeniam Petržalka dňa 06.12.2007 „Príkaz č. 6/2007“ na vykonanie inventarizácie všetkých zložiek hmotného a nehmotného majetku, pohľadávok a záväzkov, cenín, hotovosti v pokladniach, stavu peňažných prostriedkov na účtoch a skladových zásob ku dňu zostavenia riadnej účtovnej závierky za rok 2007, t.j.  k 31.12.2007. Súčasťou vydaného príkazu boli „Metodické pokyny“ a  „Časový harmonogram“ vykonania inventarizácie majetku, záväzkov a rozdielu majetku a záväzkov,  menovanie  ústrednej inventarizačnej komisie i jednotlivých čiastkových inventarizačných komisií, zodpovedných za včasné a správne vykonanie inventarizácie. Inventarizačná komisia v zmysle citovaného príkazu a časového harmonogramu vykonala inventarizáciu, pri ktorej zistila nasledovný stav majetku: 

Inventarizovaná zložka majetku		fyzický stav		účtovný stav	    rozdiel
  
Drobný hmotný majetok 			539.670,40 Sk		539.670,40 Sk		0        
Operatívna evidencia				123.925,00 Sk		123.925,00 Sk		0        
Pokladničná hotovosť				           0		           0         		0         Bankový účet					           0		           0         		0

Hodnota budovy materskej školy v čiastke 8.348.405,00 Sk a pozemku 9.010.500,00 Sk bola inventarizovaná v rámci inventarizácie Strediska služieb školám a školským zariadeniam Petržalka, ktoré budovy a pozemky vedie vo svojej prvotnej i účtovnej evidencii. 
Porovnaním stavu majetku materskej školy vedenom v účtovníctve so stavom v zápisnici čiastkovej inventarizačnej komisie vyhotovenej dňa 10. januára 2008 neboli zistené rozdiely. 
Vykonanie inventarizácie k 31.12.2007 bolo potvrdené fyzickou kontrolou, uskutočnenou formou náhodného výberu (šatňa – vchod, II. trieda, IV. trieda, archív, hala prízemie, kancelária riaditeľky materskej školy) dňa 09. apríla 2008, pri ktorej bolo zistené, že kontrolovaný majetok sa nachádzal v priestoroch materskej školy a je označený inventárnymi číslami v súlade s vyhotovenými miestnymi inventúrnymi zoznamami.
	Touto kontrolou nebol zistený majetok, ktorý nie je evidenčne podchytený vo vedenej operatívnej evidencii majetku materskej školy, ani majetok bez označenia inventárnym číslom. Na základe nadobúdacích dokladov (faktúr, doklady o úhradách v hotovosti) bol v roku 2007 zaradený do prvotnej i účtovnej evidencie materskej školy drobný hmotný majetok v čiastke 123.775,00 Sk. Vyradenie poškodeného, neupotrebiteľného alebo prebytočného majetku v roku 2007 nebolo uskutočnené. 
V objekte materskej školy sa nachádza školnícky byt, ktorý je prenajatý bývalej zamestnankyni (školníčke)  Materskej školy Holíčska č. 30, Bratislava. Kontrolou predpisov a platieb za užívanie bytu bolo zistené, že k 31.12.2007 je evidovaný nedoplatok na nájomnom a službách spojených s nájmom bytu v čiastke 369 tis. Sk. Nedoplatok pozostáva z neuhradeného vyúčtovania za roky 2004, 2005 a 2006. Vymáhanie nedoplatkov je zabezpečené súdnou cestou a exekučným vymáhaním. V novembri 2007 Okresný súd Bratislava V nariadil vypratanie bytu, voči ktorému sa nájomníčka odvolala. V čase kontroly termín  súdneho pojednávanie nebol stanovený.  
      
V budove materskej školy sú prenajaté priestory dvom organizáciám:
1.	ROAD, nezisková organizácia poskytujúca sociálne služby,  poradenstvo a prevenciu v oblasti boja proti drogám
2.	Autoklub Slovenskej republiky, ktorý má v prenajatých priestoroch zriadené administratívne pracovisko a učebňu dopravnej výchovu a dopravných súťaží detí predškolského veku a žiakov prvého stupňa petržalských základných škôl  
Kontrolou predpisov a platieb prenajatých priestorov k 31.12.2007 neboli zistené nedoplatky nájomného a služieb spojených s prenájmom nebytových priestorov. 

Vedenie účtovníctva a zúčtovanie poskytnutých preddavkov 
Materská škola Holíčska č. 30, Bratislava, je preddavkovým zariadením Strediska služieb školám a školským zariadeniam Petržalka. Čerpanie poukazovaného preddavku na bežné prevádzkové výdavky sa eviduje v peňažnom denníku preddavkových zariadení. 
Doklady zúčtovania poskytnutého preddavku spolu s vyplneným peňažným denníkom mesačne do piateho dňa nasledujúceho mesiaca predkladá riaditeľka materskej školy na zúčtovanie určenej zamestnankyni ekonomického oddelenia strediska služieb. 
Pred zaúčtovaním čerpania preddavku zodpovedná zamestnankyňa ekonomického úseku vykoná priebežnú finančnú kontrolu dokladov v zmysle zákona č. 502/2001 Z.z. o finančnej kontrole.
Stredisko služieb školám a školským zariadeniam Petržalka má vyhotovenú internú smernicu „Zásady obehu účtovných dokladov“ ktorá v časti 2. „Preddavky a ich vyúčtovanie“ stanovuje termíny a povinnosti zamestnancov zodpovedných za včasné, správne a úplné vyúčtovanie preddavkov poskytovaných na prevádzku. 
Riaditeľka materskej školy vedie knihu dodávateľských faktúr v ktorej sú evidované faktúry za bežné výdavky hradené počas roku 2007 z finančných prostriedkov do výšky preddavkov poskytovaných na prevádzku (odborná literatúra, kancelárske potreby, čistiace prostriedky, poštové a cestovné poplatky). 
Zálohové faktúry za elektrickú energiu, plyn, poplatky za vodné a stočné, eviduje a uhrádza Stredisko služieb školám a školským zariadeniam Petržalka.
Podrobnou kontrolou peňažných denníkov za január – december 2007 bolo zistené, že tieto sa vedú podľa predtlače a jednotlivé položky v nich evidované sú doložené príslušnými dokladmi, a to faktúrami, výpismi z bankového účtu, príjmovými a výdavkovými pokladničnými dokladmi, dokladmi o nákupe pri uskutočnení nákupov hotovostnou platbou.

Dňa 9. apríla 2008 bola uskutočnená kontrola pokladničnej hotovosti, pri ktorej bolo zistené, že finančná hotovosť nachádzajúca sa v pokladnici v čiastke 1.172,00 Sk súhlasila so stavom vykázaným v peňažnom denníku ku dňu kontroly. 
V súlade s ustanovením § 29, ods. 3 zákona NR SR č. 431/2002 Z.z. o účtovníctve v znení neskorších zmien a doplnkov, bola v roku 2007 uskutočnená inventarizácia pokladničnej hotovosti v dňoch 13. marca 2007, 17. júla 2007, 27. septembra 2007 a 30. októbra 2007. 
Pri vykonanej kontrole neboli zistené nedostatky, ani rozdiely finančnej hotovosti a evidenčného stavu. 

Kontrolou hospodárenia v Materskej škole Holíčska č. 30, Bratislava, za obdobie roka 2007 bolo zistené, že zodpovední zamestnanci materskej školy postupovali pri hospodárení v kontrolovanom období v súlade s platnými právnymi predpismi, internými normatívnymi aktami zriaďovateľa i usmerneniami a príkazmi Strediska služieb školám a školským zariadeniam Petržalka.